মহকুমা শাসকের সঙ্গে মহকুমা পুলিশ আধিকারিকের দ্বন্দ্ব। থানায় গিয়ে আটকে রইলেন মহকুমা শাসক। তাঁকে উদ্দেশ করে থানার পুলিশ আধিকারিকরা গালাগালি করেন বলেও অভিযোগ। ইতিমধ্যেই ঘটনার ভিডিও প্রকাশ্যে এসেছে। চাঞ্চল্যকর এই ঘটনা ঘটেছে বীরভূমের রামপুরহাটে।
রামপুরহাটের মহকুমা শাসক স্মৃতিরঞ্জন মহান্তির অভিযোগ, রামপুরহাট থানা দুর্নীতিতে ডুবে গিয়েছে। বার বার ডেকে পাঠালেও কোনও গুরুত্ব দেন না মহকুমা পুলিশ আধিকারিক কিংবা আইসি। শুক্রবার বিকেলে খোঁজ-খবর নিতে তাই নিজেই থানায় যান মহকুমা শাসক স্মৃতিরঞ্জনবাবু। এর পরেই বিতর্কের সূত্রপাত। 

এই বিষয়ে অন্যান্য খবর

থানার মধ্যে জমা জলে নিখোঁজ বাবাকে খুঁজে পেল ছেলে! হতবাক পুলিশ


মহকুমা শাসক থানায় যাওয়ার পরই কর্তব্যরত পুলিশ অফিসারদের সঙ্গে তাঁর কথা কাটাকাটি শুরু হয়। অভিযোগ, থানার গেট বন্ধ করে ৃমহকুমা শাসককে আটকে রাখা হয়। এর পরই অশান্তি চরমে ওঠে। কিছুক্ষণের মধ্যেই সেখানে পৌঁছন মহকুমা পুলিশ আধিকারিক অভিষেক রায়।

পুলিশের সঙ্গে মহকুমা শাসকের বিবাদ। নিজস্ব চিত্র
মহকুমাশাসকের অভিযোগ, রামপুরহাট থানার বিরুদ্ধে বেশ কিছুদিন ধরেই দুর্নীতির অভিযোগ উঠছিল। শ্রমিক-মালিক দ্বন্দ্বে বন্ধ পাথর শিল্পাঞ্চল। এ নিয়ে মহকুমা পুলিশ আধিকারিকও আইসি-কে ডেকে পাঠান মহকুমাশাসক। কিন্তু তাঁরা কর্ণপাত করেননি বলে অভিযোগ। 
পুলিশের সঙ্গে মহকুমা শাসকের এই দ্বন্দ্ব বেশ কিছু দিন থেকেই চলছিল। এর মধ্যেই পুলিশকে এড়িয়ে মহকুমা শাসক নিজেই বালির গাড়ি ধরতে শুরু করেন। এমনকী, বিনা হেলমেটের মোটরবাইক আরোহীদের ধরতে বিশেষ অভিযান চালান। এর পরেই শুক্রবার বিকেলে থানায় হানা দেন মহকুমা শাসক। সে সময়ে থানায় ছিলেন না আইসি। তিনি ডিউটি অফিসারের কাছ থেকে বিভিন্ন খাতা দেখতে চান। কথা বলেন হাজতে থাকা আসামীদের সঙ্গে। 
এরই মধ্যে ডিউটি অফিসাররা গেটের তালা বন্ধ করার চেষ্টা করেন বলে অভিযোগ। বাধা দিলে পুলিশকর্মীরা তাঁকে হেনস্থা করেন বলে অভিযোগ মহকুমা শাসকের। এমনকী, তাঁকে গালিগালাজও করা হয় বলেও দাবি স্মৃতিরঞ্জন মহান্তির। গোটা ঘটনার ভিডিও শুক্রবার বিকেল থেকেই ভাইরাল হয়ে যায়।
দেখুন সেই ভিডিও
 

থানায় আইসি-র অফিস ঘরে মহকুমাশাসকের সঙ্গে মহকুমা পুলিশ আধিকারিকের উত্তপ্ত বাক্য বিনিময়ও হয়। মহকুমা পুলিশ আধিকারিক মহকুমা শাসককে প্রশ্ন করেন, ‘‘কোন অধিকারে আপনি থানার লক আপ পরীক্ষা করছেন? আপনার এত সাহস হয় কী করে কর্তব্যরত পুলিশকর্মীকে হাজতে ঢোকানোর হুমকি দেওয়ার?’’ পালটা মহকুমা শাসক জবাব দেন, ‘‘মহকুমা শাসক হিসেবে আমার এই অধিকার আছে।’’
 
পরে মহকুমা শাসক অভিযোগ করেন, “রামপুরহাট থানার বিরুদ্ধে অনেক দুর্নীতির অভিযোগ আছে। আমি বার বার আইসি-কে ডেকে পাঠিয়েছিলাম। কিন্তু তিনি আসেননি। তাই আমি থানায় গিয়েছিলাম। কিন্তু থানায় গিয়ে আইসি-কে দেখতে পাইনি। পুলিশ থানার মধ্যে আমাকে হেনস্থা করে। গেটে তালা ঝুলিয়ে আটকে রাখে।’’ 
জেলাশাসক মৌমিতা গোদালা বসু বলেন, “মহকুমাশাসক থানা পরিদর্শন করতে যেতেই পারেন। তবে তার আগে ঊর্ধ্বতন কর্তৃপক্ষকে জানানো উচিত। তবে মহকুমা শাসক থানা পরিদর্শনে যাননি। গিয়েছিলেন আইসি-র খোঁজ করতে। আমরা সমস্ত গতিবিধি নজরে রাখছি। বিষয়টি ঊর্ধ্বতন কর্তৃপক্ষকে জানিয়েছি। তবে মহকুমা শাসক লিখিত অভিযোগ জমা দিলে সেই মতো পদক্ষেপ করা হবে।’’